O parte importantă a programului Fiscalis vizează sprijinirea schimbului de informații între statele membre în cadrul cooperării administrative în domeniul fiscal în Uniunea Europeană. Legislația relevantă a Uniunii privind cooperarea administrativă prevede utilizarea de către statele membre a sistemelor electronice europene. Prezenta propunere prevede că Comisia și statele membre vor asigura dezvoltarea și operarea în mod corespunzător a sistemelor electronice europene menționate în capitolul IV. În acest context, propunerea prevede că ele își vor coordona în mod regulat intervențiile și că vor conveni asupra tuturor aspectelor necesare pentru a asigura operabilitatea, interconectarea și îmbunătățirea continuă a sistemelor electronice europene. Sunt prevăzute, de asemenea, dispoziții privind sarcinile și responsabilitățile pe care trebuie să și le asume pentru a coordona implementarea și funcționarea componentelor comune și a celor naționale ale sistemelor electronice europene, în vederea asigurării operabilității, a interconectării și a îmbunătățirii lor continue. Aceste aspecte legate de consolidarea capacităților IT, împreună cu alte aspecte ale programului legate de capacitatea administrativă vor contribui la o mai bună funcționare a pieței interne și, prin urmare, justifică faptul că programul se întemeiază pe articolul 114 din TFUE.

În fine, ar putea fi exploatate și alte sinergii în domeniul IT cu diferite inițiative ale Uniunii, de exemplu Programul Europa digitală, toate programele care gestionează sisteme electronice (semnificative), reutilizarea elementelor constitutive ale Mecanismului pentru interconectarea Europei (MIE), Cadrul european de interoperabilitate, Planul de acțiune pentru standardizarea TIC, planul de acțiune privind FinTech, Orizont Europa sau lucrările Observatorului și forumului UE privind tehnologia blockchain și alte inițiative referitoare la riscurile de fraudă și securitate cibernetică.

Uniunea și autoritățile fiscale naționale suferă încă de insuficiența capacității și a cooperării, atât în interiorul UE, cât și cu țările terțe, pentru a-și îndeplini misiunile în mod eficace și eficient. Ele trebuie să furnizeze rapid soluții comune la problemele emergente cum ar fi frauda fiscală, evaziunea fiscală și evitarea obligațiilor fiscale, digitalizarea și noile modele de afaceri, însă evitând în același timp o sarcină administrativă inutilă pentru cetățeni și întreprinderi în derularea tranzacțiilor transfrontaliere. Aceste tendințe ridică în mod constant noi provocări pentru funcționarea și performanțele autorităților fiscale naționale. Ele fac necesare modalități mai eficiente și inovatoare de îndeplinire a principalei sarcini a administrațiilor fiscale, și anume colectarea taxelor care contribuie direct la bugetele naționale și indirect la bugetul Uniunii. Prin urmare, Comisia propune un program Fiscalis care include mijloacele și bugetul necesar pentru a sprijini politica fiscală și autoritățile fiscale, prin activități de consolidare a capacităților administrative și a capacităților în materie de tehnologia informației (IT) și prin cooperare operațională.

•Subsidiaritate (în cazul competențelor neexclusive)

Obiectivele fiscale ale UE privind combaterea fraudei fiscale, a evaziunii fiscale și a evitării obligațiilor fiscale, privind echitatea și transparența fiscală, precum și sprijinirea funcționării pieței unice și a competitivității nu pot fi realizate de statele membre acționând individual. Sunt necesare norme comune, coordonare și cooperare între autoritățile fiscale ale statelor membre pentru a duce la îndeplinire aceste obiective și pentru a face față provocărilor pe care le implică.

Un nivel atât de ridicat de cooperare și coordonare nu poate fi realizat decât cu o abordare centralizată, în mod ideal la nivelul Uniunii. Activitățile din cadrul programului Fiscalis sunt mai eficiente din punctul de vedere al costurilor decât dacă fiecare țară participantă și-ar înființa cadre proprii de cooperare la nivel bilateral sau multilateral și ar dezvolta soluții IT naționale pentru probleme transnaționale. În plus, activitățile și mecanismele de cooperare din cadrul programului Fiscalis permit aprofundarea semnificativă a gradului de încredere dintre autoritățile fiscale naționale, care este necesară pentru buna cooperare și funcționarea în comun a sistemelor fiscale din UE pe piața unică.

În acest context, programul Fiscalis se va concentra pe intervenția UE în stabilirea unor mecanisme eficiente (și a instrumentelor IT indispensabile) pentru cooperarea administrativă, vizând furnizarea de mijloace mai eficiente pentru autoritățile fiscale naționale în activitățile lor de combatere a fraudei fiscale, a evaziunii fiscale și a evitării obligațiilor fiscale, și facilitând indirect respectarea obligațiilor fiscale de către contribuabili.

•Proporționalitate

Marea majoritate a bugetului propus se va cheltui pentru activități de consolidare a capacităților informatice. Abordarea aleasă se bazează pe un model de arhitectură IT în care sistemele electronice europene sunt alcătuite dintr-o combinație de componente comune și naționale. A fost ales acest model în defavoarea unui model de arhitectură IT complet centralizat, deoarece el atribuie o parte din responsabilitatea bugetară statelor membre, care vor dezvolta componentele IT naționale la nivel național, luând în considerare, de asemenea, preferințele, cerințele și constrângerile naționale. Consolidarea interoperabilității și a interconectării în favoarea pieței interne se realizează așadar în mod proporționat.

•Alegerea instrumentului

Intervenția UE prin intermediul unui program de finanțare este adecvată. Comisia propune, sub forma unui regulament, un succesor al programului Fiscalis 2020.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

•Evaluările retrospective/verificarea adecvării legislației existente

Prezenta propunere ia în considerare recomandările evaluării finale a programului Fiscalis 2013, precum și rezultatele preliminare ale evaluării la jumătatea perioadei a programului Fiscalis 2020, aflată încă în desfășurare. Acestea indică faptul că programul oferă o valoare adăugată europeană ridicată, instaurând un climat de încredere și încurajând o cooperare strânsă atât între statele membre, cât și cu alte țări participante (țările candidate și candidații potențiali). De asemenea, programul facilitează punerea în aplicare a legislației UE, permițând, în același timp, câștiguri în materie de eficiență (prin punerea în comun a resurselor) în special în domeniul sistemelor electronice (unde intervenția UE are drept rezultat economii de scară și reducerea costurilor de dezvoltare) și al modulelor de formare (unde intervenția UE duce atât la economii de timp, cât și financiare pentru unele autorități). Participanții au raportat, de asemenea, un interes din ce în ce mai mare pentru acțiunile comune (în special vizite de lucru, seminare și ateliere), pe care le consideră un instrument eficient care contribuie la cooperare și îmbunătățește schimbul de informații între autoritățile fiscale. În ceea ce privește programul Fiscalis 2020, introducerea echipelor de experți este privită ca un vector puternic pentru stimularea unei cooperări mai strânse (pe bază regională sau tematică), având în vedere mecanismele ei de finanțare specifice și arhitectura sa operațională. Unii participanți au menționat posibilitatea creșterii fondurilor alocate în prezent în favoarea acestei activități de consolidare a capacității administrative.

•Consultările părților interesate

Comisia a comandat un studiu extern în sprijinul evaluării ex ante, care a inclus activități specifice de consultare pentru a colecta o gamă mai largă de puncte de vedere ale tuturor părților interesate. Având în vedere sfera specifică de aplicare a programului (autoritățile fiscale sunt singurii beneficiari direcți), aceste consultări s-au concentrat asupra autorităților fiscale prin intermediul discuțiilor în cadrul unui grup de proiect, al vizitelor în diverse țări/al studiilor de caz și al sondajelor specifice. În completarea acestor activități, au fost realizate interviuri cu asociații comerciale, cu organizație non-profit, cu reprezentanți ai mediului academic, dar și cu participanți la programul Fiscalis 2020, cu consultanți și cu organizații internaționale (de exemplu, Organizația pentru Cooperare și Dezvoltare Economică).

Studiul extern și activitățile de consultare asociate au confirmat că autoritățile fiscale urmează să traverseze o perioadă plină de provocări și că este necesar un program ambițios, axat pe două dimensiuni principale: pe de o parte, continuitatea și consolidarea capacităților (în domeniul IT și al resurselor umane) și acțiuni de cooperare pentru o punere în aplicare adecvată a dispozițiilor fiscale ale UE și a celor naționale, iar pe de altă parte, o cooperare operațională sporită și o mai bună abordare a inovării.

A avut loc și o consultare publică deschisă pe tema „fondurilor UE în domeniul investițiilor, al cercetării și inovării, al IMM-urilor și al pieței unice”. Consultarea a colectat opiniile cetățenilor privind, printre altele, provocările politice și necesitatea de a interveni la nivelul UE în ceea ce privește fiscalitatea.

•Expertiza externă

Comisia a comandat un studiu extern în sprijinul evaluării ex ante, care să furnizeze informații cantitative și calitative. Obiectivul acestui studiu a fost acela de a identifica factorii-cheie care influențează domeniul fiscal în contextul post-2020, precum și problemele cu care se confruntă autoritățile fiscale ale statelor membre care ar putea fi abordate în cadrul unei viitoare intervenții de finanțare din partea UE, ținând cont de natura factorilor identificați și de consecințele lor.

Studiul a ajutat Comisia: - să identifice obiectivele pentru o intervenție la nivelul UE pe baza factorilor determinanți și a problemelor relevate; - să identifice eventualele opțiuni de politică a UE în vederea atingerii obiectivelor respective și a instrumentării unei viitoare intervenții de finanțare din partea UE ca răspuns la factorii determinanți și la problemele identificate și să evalueze impactul preconizat la nivel economic, social și ecologic al opțiunilor identificate; - să compare opțiunile în funcție de criteriile stabilite (și anume, eficiența, eficacitatea, relevanța, coerența) și să le clasifice.

•Evaluarea impactului

Având în vedere continuitatea în ceea ce privește conținutul, structura și dimensiunea bugetului propus de programul Fiscalis în comparație cu programul Fiscalis 2020 precedent, nu a fost considerată necesară o evaluare a impactului. O evaluare ex ante a fost considerată mai adecvată pentru a îndeplini cerințele privind o mai bună legiferare în mod proporționat.